Document ID: 31991L0382

NEUVOSTON DIREKTIIVI,
annettu 25 päivänä kesäkuuta 1991,
työntekijöiden suojelemisesta vaaroilta, jotka liittyvät asbestialtistukseen työssä, annetun direktiivin 83/477/ETY (toinen direktiivin 80/1107/ETY 8 artiklassa tarkoitettu erityisdirektiivi) muuttamisesta (91/382/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 118 a artiklan,
ottaa huomioon komission ehdotuksen(1), jonka se on tehnyt kuultuaan työturvallisuuden, työhygienian ja työterveyshuollon neuvoa-antavaa komiteaa,
toimii yhteistyössä Euroopan parlamentin kanssa(2),
ottaa huomioon talous- ja sosiaalikomitean lausunnon(3)
sekä katsoo, että
perustamissopimuksen 118 a artiklassa määrätään, että neuvosto antaa direktiivein vähimmäisvaatimukset edistääkseen erityisesti työympäristössä tehtäviä parannuksia, joilla varmistetaan työntekijöiden turvallisuuden ja terveyden suojeleminen entistä paremmin,
sanotun artiklan mukaan näissä direktiiveissä on vältettävä sellaisten hallinnollisten, taloudellisten ja lainsäädännöllisten rasitteiden asettamista, jotka haittaisivat pienten ja keskisuurten yritysten perustamista ja kehittämistä,
komission työturvallisuus- ja työterveysohjelmaa koskevassa tiedonannossa(4) määrätään työntekijöiden terveyden ja turvallisuuden takaamiseksi laadittujen direktiivien antamisesta,
neuvosto on 21 päivänä joulukuuta 1987 annetussa päätöslauselmassaan(5) kiinnittänyt huomiota komission aikomukseen esittää neuvostolle lähitulevaisuudessa yhteisön tasolla vähimmäisvaatimukset, jotka koskevat vaarallisten aineiden, mukaan lukien syöpävaaralliset aineet, aiheuttamalta vaaralta suojelua; neuvoston käsityksen mukaan tässä yhteydessä olisi lähtökohtana pidettävä vaarattomaksi tai vähemmän vaaralliseksi tunnetuilla aineilla korvaamista,
asbesti on erityisen haitallinen tekijä, joka voi aiheuttaa vakavia sairauksia ja jota tavataan eri muodoissa monissa olosuhteissa työssä,
tieteellisen tietämyksen ja teknisen kehityksen sekä neuvoston direktiivin 83/477/ETY, annettu 19 päivänä syyskuuta 1983, työntekijöiden suojelemisesta vaaroilta, jotka liittyvät asbestialtistukseen työssä (toinen direktiivin 80/1107/ETY 8 artiklan mukainen erityisdirektiivi)(6) soveltamisesta saatu kokemus huomioon ottaen työntekijöiden suojelua olisi parannettava ja direktiivissä 83/477/ETY asetettuja toimenpiderajaa ja valvontarajaa olisi alennettava,
asbestikuitujen ilmaan vapautumisen estämiseksi ei niiden ruiskuttamalla tapahtuvan käytön kieltäminen ole riittävä; on myös kiellettävä muut työmenetelmät, joihin kuuluu tiettyjen asbestia sisältävien materiaalien käyttö,
vielä ei voida tehdä päätöstä yhden ainoan mittausmenetelmän käyttöön ottamisesta yhteisön tasolla ilman asbestipitoisuudelle,
tätä direktiiviä tulee tarkastella uudelleen 31 päivään joulukuuta 1995 mennessä ottaen erityisesti huomioon tieteellisen tiedon ja tekniikan kehitys ja kokemukset tämän direktiivin soveltamisessa, ja
päätös 74/325/ETY(7), sellaisena kuin se on muutettu viimeksi vuoden 1985 liittymisasiakirjalla velvoittaa komission kuulemaan työturvallisuuden, työhygienian ja työterveyshuollon neuvoa-antavaa komiteaa tätä alaa koskevien ehdotusten antamisesta,
ON ANTANUT TÄMÄN DIREKTIIVIN:
1 artikla
Direktiivi 83/477/ETY muutetaan seuraavasti:
1. Muutetaan 3 artiklan 3 kohta seuraavasti:
"3. Jos 2 kohdassa tarkoitettu arviointi osoittaa, että asbestin pitoisuus työpaikan ilmassa henkilökohtaisten suojaimien puuttuessa on jäsenvaltion valinnan mukaan mitattuna tai laskettuna tasoltaan
a) krysotiililla
- vähäisempi kuin 0,20 kuitua kuutiosenttimetrissä kahdeksan tunnin vertailujaksolla, ja/tai
- vähäisempi kuin 12,00 kuitupäivää kuutiosenttimetriä kohden keräytyvänä annoksena kolmen kuukauden ajalla,
b) kaikille muille asbestin muodoille joko yksin tai seoksissa mukaan lukien seokset, jotka sisältävät krysotiilia:
- vähäisempi kuin 0,10 kuitua kuutiosenttimetrissä kahdeksan tunnin vertailujaksolla, ja/tai
- vähäisempi kuin 6,00 kuitupäivää kuutiosenttimetriä kohden keräytyvänä annoksena kolmen kuukauden ajalla,
4, 7, 13, 15, ja 15 artiklaa sekä 14 artiklan 2 kohtaa ei sovelleta."
2. Korvataan 5 artikla seuraavasti:
"5 artikla
On kiellettävä asbestin käyttö ruiskuttamalla sekä työmenetelmät, joissa käytetään tiheydeltään matalaa (vähemmän kuin 1 g/cm³) eristys- tai äänieristysmateriaalia, joka sisältää asbestia."
3. Korvataan 7 artiklan 1 kohdan kolmas alakohta seuraavasti:
"Neuvosto tarkastelee perustamissopimuksen 118 a artiklan mukaisesti ja ottaen huomioon erityisesti teknillisen tietämyksen ja tekniikan kehityksen sekä tämän direktiivin soveltamisesta saadut kokemukset ensimmäisen alakohdan ensimmäistä lausetta 31 päivään joulukuuta 1995 mennessä tavoitteena yhden ainoan mittausmenetelmän aikaansaaminen asbestipitoisuudelle yhteisön tasolla;".
4. Korvataan 8 artikla seuraavasti:
"8 artikla
Seuraavia raja-arvoja sovelletaan:
a) krysotiilikuitujen pitoisuus työpaikan ilmassa:
0,60 kuitua kuutiosenttimetrissä mitattuna tai laskettuna kahdeksan tunnin vertailujaksolle;
b) kaikille muille asbestin muodoille joko yksin tai seoksissa mukaan lukien seokset, jotka sisältävät krysotiilia:
0,30 kuitua kuutiosenttimetrissä mitattuna tai laskettuna kahdeksan tunnin vertailujaksolle."
5. Korvataan 9 artikla seuraavasti:
"9 artikla
1. Neuvosto tarkastelee tämän direktiivin säännöksiä 31 päivään joulukuuta 1995 mennessä, tämän kuitenkaan rajoittamatta 7 artiklan 1 kohdan kolmannen alakohdan soveltamista, ja ottaen huomioon perustamissopimuksen 118 a artiklan mukaisesti erityisesti tieteellisen tiedon ja tekniikan kehityksen sekä tämän direktiivin soveltamisesta saadut kokemukset.
2. Tarvittavat muutokset tämän direktiivin liitteiden mukauttamiseksi tekniikan kehitykseen tehdään neuvoston direktiivin 80/1107/ETY, annettu 27 päivänä marraskuuta 1980, työntekijöiden suojelemisesta kemiallisille, fysikaalisille ja biologisille tekijöille työssä altistumiseen liittyviltä vaaroilta 9 ja 10 artiklan mukaisesti(*).
(*) EYVL N:o L 327, 3.12.1980, s. 8."
6. Muutetaan 12 artikla seuraavasti:
a) lisätään 2 kohtaan alakohta seuraavasti:
"toimivaltaisten viranomaisten pyynnöstä suunnitelman on sisällettävä seuraavat tiedot:
- työn luonne ja todennäköinen kesto,
- työpaikka,
- käytetyt menetelmät silloin, kun työhön kuuluu asbestin tai asbestipitoisen materiaalin käsittely,
- seuraaviin tarkoituksiin käytettyjen laitteiden ominaisuudet:
- työn tekijöiden suojaukseen ja puhdistukseen käytetyt laitteet,
- muiden työpaikalla tai sen läheisyydessä oleilevien henkilöiden suojaus."
b) lisätään kohta seuraavasti:
"3. Toimivaltaisten viranomaisten pyynnöstä 1 kohdassa tarkoitettu suunnitelma on annettava niille tiedoksi ennen aiotun työn aloittamista."
2 artikla
1. Jäsenvaltioiden on saatettava tämän direktiivin noudattamiseen tarpeelliset lait, asetukset ja hallinnolliset määräykset voimaan viimeistään 1 päivänä tammikuuta 1993.
Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
Päivämäärä 1 päivä tammikuuta 1993 on kuitenkin korvattava päivämäärällä 1 päivä tammikuuta 1996 asbestikaivostoiminnan osalta.
Kuitenkin Helleenien tasavallan osalta:
- päivämäärä, johon ensimmäisessä alakohdassa viitataan on 1 päivä tammikuuta 1996,
- päivämäärä, johon neljännessä alakohdassa viitataan on 1 päivä tammikuuta 1999.
2. Jäsenvaltioiden on toimitettava komissiolle niiden antamat tässä direktiivissä tarkoitettuja kysymyksiä koskevat kansalliset säännökset.
3 artikla
Tämä direktiivi on osoitettu kaikille jäsenvaltioille.
Tehty Luxemburgissa 25 päivänä kesäkuuta 1991.

Labels: 0
9
14